Þingræður haldnar á Alþingi Íslendinga



Herra forseti. Ég mæli hér fyrir frv. til l. um breyt. á lögum um almannatryggingar nr. 71 frá 1971, með síðari breytingum, eða nánar tiltekið frv. til l. um breyt. á l. um fæðingarorlof. Þetta litla frv. felur það eitt í sér að lagt er til að komið verði frekar til móts við foreldra fleirbura og fæðingarorlof lengt þegar um fleiri en tvö börn er að ræða. Það má ljóst vera að fleirburafæðingu fylgir verulegur kostnaðarauki fyrir fjölskyldu og að sjálfsögðu þeim mun meiri sem börnin eru fleiri. Reynslan hefur því sýnt að nauðsynlegt er að lengja fæðingarorlof nokkuð þegar börnin eru fleiri en tvö, líka vegna þess að því fleiri sem börnin eru því minni eru þau að jafnaði við fæðingu og þurfa gjarnan meiri umönnunar við. Ég sé ekki ástæðu til að orðlengja um þetta. Í núgildandi lögum er einungis ákvæði um að fæðingarorlof skuli lengjast um einn mánuð séu börnin fleiri en eitt. En hér er lagt til að það lengist um mánuð fyrir hvert barn sem fæðist umfram eitt. Kostnaðarauki fyrir ríkissjóð mun vera mjög lítill í þessum tilvikum, en lenging fæðingarorlofs í þessum tilvikum er vafalaust til hagsbóta fyrir þær fjölskyldur sem fá svo óvæntan viðauka við fjölskyldur sínar. Ég vil leggja til, herra forseti, að þetta má fari til hv. heilbr.- og trn.



Herra forseti. Ég vil í tilefni af þessu frv., sem hv. þm. Guðrún Helgadóttir hefur mælt fyrir, spyrja að því hvaða áform hæstv. ríkisstj. hefur varðandi breytingar á lögum um almannatryggingar, sem snerta fæðingarorlof almennt. Á síðasta þingi greindi núv. hæstv. félmrh. frá því, að hann hefði á því brennandi áhuga að bæta mjög úr í þessu efni og á kosningafundum í Vesturlandskjördæmi mun hann hafa greint frá því, að þeir sem helst stæðu fyrir í þessum málum væru þeir sem þá fóru með málaflokkinn, þáv. heilbrrh. og flokksfélagar hans. Ég vil spyrja hæstv. félmrh.: Hefur hann flutt í ríkisstj. till. um að lagfæra reglur um fæðingarorlof, þannig að sérstaklega verði komið til móts við heimavinnandi húsmæður? Ef hann hefur ekki gert það, hverju sætir það þá?



Herra forseti. Ég fullvissa hv. 3. þm. Reykv. og fyrrv. félmrh. um að núv. félmrh. mun áður en langt um liður vinna að því að þeirri sjálfsögðu leiðréttingu, sem þarf að gera á því máli sem hann minntist á, fæðingarorlofi, verði sinnt á yfirstandandi þingi.



Herra forseti. Ég þakka hæstv. félmrh. fyrir þá yfirlýsingu, sem hann hefur hér flutt, og lít svo á að hann muni fylgja þessu kappsmáli eftir í ríkisstj. Það vekur hins vegar athygli mína, miðað við áhuga hans á síðasta þingi, að hann skuli ekki þegar hafa komið málinu á framfæri í ríkisstj. En í tilefni af þessari fsp., sem ég hef hér lagt fyrir hæstv. ráðh., er greinilegt að hann ætlar að bregðast hart og skjótt við því sem ég hef spurt hann um. Hins vegar greindi hann ekki frá því hvert væri viðhorf hæstv. heilbr.- og trmrh. í þessum málaflokki, en þetta mál heyrir undir hann eins og kunnugt er vegna þess að fæðingarorlofið er inni í lögum um almannatryggingar. Vegna þess að ríkisstj. hefur engu að síður gefið hér fyrirheit um að flutt verði á þinginu frv. til l. um breyt. á lögum um fæðingarorlof, þar sem réttur heimavinnandi kvenna verði sérstaklega tekinn inn, geri ég ráð fyrir að tækifæri verði til frekari umr. síðar á þinginu og ætla ekki að orðlengja þetta frekar, en tel að fsp. hafi skilað þegar nokkrum árangri.